《清凉大法眼禅师真赞》
宋代·释德洪

非风幡动，非风铃语。见闻起灭，了无处所。何以明之，俱寂静故。

此光明藏，平等显露。由本无明，爱欲悭妒。如隔日疟，痛自遮护。

有能了者，即同本悟。索尔虚闲，随缘静住。一切仍旧，自无染污。

为物作则，崄崖之句。不可犯干，如大火聚。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。